Center for Cybersikkerhed: Opdater din iPhone hurtigst muligt

Det hører til sjældenhederne, at Center for Cybersikkerheds Situationscenter, der er en del af Forsvarets Efterretningstjeneste, beder dig om at opdatere din iPhone. Men det er ikke desto mindre det de gør i et tweet. Se det nedenfor.

Årsagen er, at der er fundet sårbarheder, der “tillader eksekvering af arbitrær kode” i både iOS, iPadOS og macOS. Det betyder, at hackere, i værste fald, kan installere og afvikle skadelige apps og programmer på dine enheder.

Apple lukkede for sårbarhederne via en opdatering mandag aften og Center for Cybersikkerheds Situationscenter opfordrer altså kraftigt til, at man installerer dem fluks.

To nye zero-day sårbarheder (CVE-2023-23514, CVE-2023-23529) i iOS, iPadOS og MacOS tillader eksekvering af arbitrær kode.

Apple har udgivet softwareopdateringer, som mitigerer sårbarhederne.

CFCS' Situationscenter anbefaler at patche hurtigst muligt.
— FE SITCEN (@FEsitcen) February 14, 2023

Normalt installeres opdateringer automatisk, men det kan tage tid inden enheden “opdager” at der ligger en opdatering klar. Derfor kan man manuelt gå ind og presse på, ved at gå til Indstillinger –> Generelt –> Softwareopdatering.

Opdateringen hedder iOS 16.3.1 og indeholder også diverse fejlrettelser.

Center for Cybersikkerhed: Opdater din iPhone hurtigst muligt